
 RAPORT  COMUN  
asupra proiectului de Lege pentru completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului 

Comisia pentru agricultură, silvicultură, industrie alimentară şi servicii specifice  şi Comisia pentru politică economică, reformă şi privatizare au fost sesizate în fond, spre dezbatere şi avizare, cu proiectul de Lege pentru completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, transmis cu adresa nr.189 din 10 martie 2003. 

 Biroul Permanent al Camerei Deputaţilor, prin adresa nr.145 B.P. din 12.03.2003, a aprobat ca pentru proiectul de lege sus menţionat să se întocmească un  raport comun, în conformitate cu prevederile art.69 din Regulamentul Camerei Deputaţilor. 


La întocmirea raportului, Comisiile au avut în vedere avizul Consiliului Legislativ şi punctul de vedere al Guvernului.


Proiectul de lege are ca obiect de reglementare completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului. 


Prin proiect se preconizează concesionarea, prin atribuire directă investitorilor care au cumpărat acţiuni sau active la aceste societăţi comerciale, a terenurilor cu destinaţie agricolă care nu sunt cuprinse în capitalul social al societăţilor comerciale care deţin în exploatare terenuri cu destinaţie agricolă. 

Proiectul de Lege pentru completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului face parte din categoria legilor organice, potrivit prevederilor art.72 din Constituţie.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul Corneliu Popa – director general al Agenţiei Domeniilor Statului.

La lucrările comisiilor au fost prezenţi, din partea Comisiei pentru agricultură, silvicultură, industrie alimentară şi servicii specifice toţi cei 32 de deputaţi, iar din partea Comisiei pentru politică economică, reformă şi privatizare au fost prezenţi  27 de deputaţi din totalul de 31 de deputaţi, membri ai comisiei.

Raportul Comisiilor pentru agricultură, silvicultură, industrie alimentară şi servicii specifice şi al Comisiei pentru politică economică, reformă şi privatizare  a fost adoptat  cu majoritate, înregistrându-se o abţinere din voturile celor prezenţi, în şedinţa din  25.03.2003.

În urma dezbaterii, Comisiile propun admiterea cu modificări a  proiectului de lege.

I. Amendamente admise

În urma dezbaterii, Comisiile propun adoptarea proiectului de lege cu următoarele amendamente: 

	Nr. Crt.
	Text iniţial


	Text propus de Comisie 

(autorul amendamentului)
	Motivarea 

propunerii amendamentelor

	0
	1
	2
	3

	1. 
	Art.211. – (1) Terenurile cu destinaţie agricolă, care nu fac parte din capitalul social al societăţilor comerciale prevăzute la art.1 şi art.2 alin.(2) din prezenta lege, vor fi atribuite direct spre concesionare investitorilor care au cumpărat acţiuni sau active ce implică necesitatea exploatării unui teren cu destinaţie agricolă, astfel cum este definit la art.2 alin.(2).
 
	Alin.(1) al art.211 se modifică şi va avea următorul cuprins:

  „Art.211. – (1) Terenurile cu destinaţie agricolă, care nu fac parte din capitalul social al societăţilor comerciale prevăzute la art.1 şi art.2 alin.(1) din prezenta lege, vor fi atribuite direct spre concesionare investitorilor care au cumpărat acţiuni sau active ce implică necesitatea exploatării unui teren cu destinaţie agricolă, astfel cum este definit la art.2 alin.(1).”

Deputat Ionel Adrian – PSD

Deputat Ion Ştefan - PSD
	Pentru corecta trimitere la textul legii de bază.

	2. 
	Art.211. - 

(3) Dispoziţiile alin.(1) şi (2) se aplică şi investitorilor care au cumpărat acţiuni sau active potrivit prevederilor Ordonanţei de urgenţă a Guvernului nr.198/1999 privind privatizarea societăţilor comerciale ce deţin în administrare terenuri agricole sau aflate permanent sub luciu de apă, până în momentul abrogării acesteia prin prezenta lege.
	Alin.(3) al art.211 se modifică şi va avea următorul cuprins: 

 „Art.211. – (3) Dispoziţiile alin.(1) şi (2) se aplică şi investitorilor care au cumpărat acţiuni sau active de la societăţile comerciale ce deţin în administrare terenuri agricole sau aflate permanent sub luciu de apă.

Deputat Ionel Adrian – PSD

Deputat Ion Ştefan – PSD 

Deputat Ioan Stan – PSD

Deputat Ioan Bâldea – PRM 
	Pentru a elimina discriminările privind concesionărilor directe a terenurilor agricole. 


II . Amendamente respinse


În cursul dezbaterii, Comisiile au respins următoarele amendamente: 

	Nr. crt.
	Text iniţial


	Amendament propus şi autorul acestuia
	Motivare 



	0
	1
	2
	3

	1. 
	Art.211. – (1) Terenurile cu destinaţie agricolă, care nu fac parte din capitalul social al societăţilor comerciale prevăzute la art.1 şi art.2 alin.(2) din prezenta lege, vor fi atribuite direct spre concesionare investitorilor care au cumpărat acţiuni sau active ce implică necesitatea exploatării unui teren cu destinaţie agricolă, astfel cum este definit la art.2 alin.(2).
	Se elimină.

Deputat Gheorghe Valeriu - PNL
	1. Pentru a respecta punctul de vedere al Guvernului.

2. Pentru a elimina neregulile întâlnite în practică.

	2. 
	Art.211. - 

(3) Dispoziţiile alin.(1) şi (2) se aplică şi investitorilor care au cumpărat acţiuni sau active potrivit prevederilor Ordonanţei de urgenţă a Guvernului nr.198/1999 privind privatizarea societăţilor comerciale ce deţin în administrare terenuri agricole sau aflate permanent sub luciu de apă, până în momentul abrogării acesteia prin prezenta lege.
	Se elimină.

Deputat Gheorghe Valeriu – PNL

Deputat Napoleon Pop – PNL

Deputat Iuliu Vida- UDMR
	1. Pentru a respecta punctul de vedere al Guvernului.

2. Pentru a elimina neregulile întâlnite în practică.







PREŞEDINTE,





PREŞEDINTE,



       
          

Ioan BÂLDEA     





Dan  Radu RUŞANU 






SECRETAR, 





SECRETAR, 






Victor NEAGU 





Lucia-Cornelia LEPĂDATU 

Întocmit:    Consilieri

                  Anton Păştinaru 

        Doina Leonte

